《乙酉1705三月十七夜渡海遇飓天晓觅澎湖不得回西北帆屡濒于危作歌》
清代·孙元衡

羲和鞭日日已西，金门理楫乌鹊栖。
满张云帆夜济海，天吴镇静无纤翳。
东方蟾蜍照颜色，高低万顷黄琉璃。
飞廉倏来海若怒，颓飙鼓锐喧鲸鲵。
南箕簸扬北斗乱，马衔罔象随蛟犀。
暴骇铿訇两耳裂，金甲格斗交鼓鼙。
倒悬不解云动席，宛有异物来诃诋。
伏艎僮仆呕欲死，胆汁沥尽挛腰脐。
长夜漫漫半人鬼，舵楼一唱疑天鸡。
阿班眩睫痿筋力，出海环珓频难稽。
不见澎湖见飞鸟，飞鸟已没山转迷。
旁罗子午晷度错，陷身异域同酸嘶。
况闻北嶕沙似铁，误尔触之为粉齑！
回帆北向岂得已，失所犹作中原泥。
浪锋舂汉鹢首立，下漩涡臼高桅低。
怒涛汹溅顶踵湿，悔不脱壳为凫鹥！
此事但蒙神鬼力，窅然大地真浮稊。
翠华南幸公卿集，从臣旧识咸金闺。
挂冠神武踪巳迈，愿乞骸骨还山溪。
读书有儿织有妻，春深烟雨把锄犁。

作者简介：安徽桐城人，字湘南。贡生。官至东昌知府。有《赤嵌集》，乃康熙四十四年任台湾同知后所作，记土风物产。